# การพัฒนาแบบก้าวกระโดดของปัญญาประดิษฐ์

# ผลกระทบต่อแรงงาน จะต้องเรียนรู้อะไรถึงไม่ตกงาน



ในยุคปัจจุบันคนส่วนใหญ่มักจะได้ยินคำพูดที่ว่า ปัญญาประดิษฐ์จะเข้ามาแย่งอาชีพในอนาคต และจะทำให้คนตกงานเพิ่มยิ่งขึ้น ทำให้มนุษย์เงินเดือนหรือผู้มีอาชีพในสายงานที่จะถูกแทนที่ต้องเร่งปรับตัวและเตรียมรับมือกับผลกระทบที่จะเกิดขึ้น โดยคนส่วนใหญ่มักจะไม่เข้าใจว่าปัญญาประดิษฐ์แท้จริงแล้วคืออะไร

ปัญญาประดิษฐ์ หรือ Artificial intelligence (AI) เป็นเทคโนโลยีการสร้างเครื่องจักรให้มีความฉลาดเหมือนมนุษย์ โดยใช้ ชุดของโค้ด เทคนิค อัลกอริทึม พัฒนาและเลียนแบบพฤติกรรมของมนุษย์ โดยอาศัยหลักการเรียนรู้ของเทคโนโลยีที่สำคัญคือ การเรียนรู้ของเครื่องจักร (Machine Learning: ML) และ การเรียนรู้เชิงลึก Deep Learning เพื่อสร้างความสามารถในการตัดสินใจและประมวลผลข้อมูลในแบบที่มนุษย์ทำได้ โดย ML คือ กระบวนการเรียนรู้ด้วยตนเองของคอมพิวเตอร์โดยไม่ต้องถูกโปรแกรมหรือรับคำสั่งใหม่ทุกครั้ง ออกแบบให้ศึกษาความสัมพันธ์ของข้อมูลที่ถูกป้อนเข้า (Input) และสร้างผลลัพธ์การตอบสนองต่อข้อมูล (Output) โดยใช้หลักการทางคณิตศาสตร์และสถิติ สร้างออกมาเป็นโมเดลไว้ใช้ทำนายอนาคตรวมถึงสามารถปรับตัวเข้ากับข้อมูลใหม่ๆ โดยจะมีหลักการเรียนรู้อยู่ทั้งหมด 3 แบบ ได้แก่

แบบที่ 1 คือ Supervised Learning คือ การให้โมเดลหาคำตอบของปัญหาได้ด้วยตัวเอง หลังจากเรียนรู้จากชุดข้อมูลที่การแยกประเภทและการระบุข้อมูล เช่นสอนให้คอมพิวเตอร์จำแนกลักษณะของแมว

แบบที่ 2 คือ Unsupervised Learning ให้เครื่องคอมพิวเตอร์เรียนรู้ และหาความสัมพันธ์จากข้อมูลเอง โดยจะทำการจัดกลุ่มข้อมูล Clustering ลักษณะเหมือนกันเข้าด้วยกัน เช่นแมวและหมามีสี่ขาเหมือนกัน

แบบที่ 3 คือ Reinforcement Learning คือ การเรียนรู้ที่ได้รับการกระตุ้นจากสิ่งแวดล้อม ผ่านการลองผิดลองถูกในระบบจำลอง โดยกำหนดเงื่อนไขบางอย่างให้กับคอมพิวเตอร์ แล้วทำให้คอมพิวเตอร์เอาชนะหรือทำตามเงื่อนไขนั้นให้ได้

อีกหลักการหนึ่งที่สนับสนุน AI คือ Deep Learning จัดเป็นส่วนนึงของ ML โดยเป็นการจำลองเครือข่ายประสาทเทียม Artificial Neural Network ที่มีความลึก (deep) ให้มีการประมวลผลแบบขนานต่อกันหลายๆ ชั้น ในลักษณะต่อเนื่องกัน จะใช้การประมวลผลแบบขนาน (Parallel Processing) ทำให้สามารถประมวลผลได้ครั้งละจำนวนมากได้อย่างรวดเร็วด้วยประสิทธิภาพที่ไม่ลดลง จากการพัฒนาเครื่องจักรและสร้างโมเดลที่มีความฉลาดและพฤติกรรมการเลียนแบบคล้ายมนุษย์มากยิ่งขึ้น จึงส่งผลทำให้ผลิตภัณฑ์ที่เกิดจาก AI จะเข้ามาทดแทนการทำงานของคนในยุคปัจจุบัน

จากการศึกษาของบริษัท McKinsey คาดการณ์ว่าในปี ค.ศ. 2030 หรืออีก 7 ปีข้างหน้า AI จะสร้างกิจกรรมทางเศรษฐกิจมากถึง 13 ล้านล้านดอลลาร์สหรัฐ และมีโอกาสที่บริษัท 70% ทั่วโลกจะใช้ AI โดยปรากฏการณ์ที่เร่งให้ AI เป็นกระแสของโลกคือ ChatGPT โดยย่อมาจาก Generative Pre-trained Transformer ซึ่งเป็นแชทบอทอัจฉริยะ พัฒนาโดยสตาร์ทอัพ Open AI โดยได้รับเงินสนับสนุนจาก Microsoft อีกทั้งยังมีความสามารถด้านต่างๆ โดยมีการประมวลผลด้านภาษาที่สละสลวย เช่น เขียนกลอน แต่งบทเพลง คิดไอเดียสำหรับคอนเทนต์ นอกจากนี้ยังสามารถแก้ไขและเขียนโค้ดได้ โดยคาดการณ์ว่า ChatGPT จะมีการพัฒนา และฉลาดขึ้นเรื่อย ๆ เมื่อได้รับข้อมูลในปริมาณมหาศาล รวมไปถึงการใช้งานที่แพร่หลาย ทำให้หลายๆ บริษัทที่ผลิต AI มีความสนใจลงทุนและแข่งขันในอุตสาหกรรมนี้มากขึ้น

ปัจจัยที่ทำให้ AI มีความสำคัญคือ สามารถเรียนรู้ซ้ำๆ ผ่านข้อมูลจำนวนมหาศาล ทำงานได้รวดเร็ว มีประสิทธิภาพมากกว่ามนุษย์ เพราะไม่มีความอคติและความเหนื่อยล้าในการทำงาน AI ถูกพัฒนาขึ้นอย่างก้าวกระโดด เพราะการบันทึกข้อมูลจำนวนมหาศาลในโลกปัจจุบัน ความรวดเร็วของระบบอินเตอร์เน็ต อัลกอริทึมใหม่ ๆ และการเข้าถึงข้อมูล เช่น โปรแกรม Search Engine Generative AI นอกจากนี้ยังมีการพัฒนา AI ให้มีความใกล้เคียงมนุษย์มากขึ้น ผ่านระบบ Natural Language Processing (NLP) โดยจะเป็นการวิเคราะห์เสียง เลียนแบบสีหน้าท่าทาง การแปลข้อความหรือคำพูด AI นำข้อมูลมาเขียนคำสั่งโปรแกรมและโมเดลและตรวจสอบความถูกต้องโดยการส่งค่าย้อนกลับ AI วิเคราะห์ข้อมูลจราจร และสภาพอากาศแบบเรียลไทม์ แนะนำเส้นทางและหลีกเลี่ยงเส้นทางจราจรหนาแน่น AI ยังมีความสามารถวิเคราะห์ จำแนกรูปภาพหรือวัตถุ จึงถูกนำมาใช้ในทางการแพทย์ ผ่านการหาเซลล์มะเร็งจากรูปภาพ

จะเห็นได้ว่า AI กำลังสร้างความเปลี่ยนแปลงในทุกอุตสาหกรรม แต่เราจำเป็นต้องเข้าใจในขีดความสามารถและข้อจำกัดในการใช้ เช่น AI เรียนรู้จากข้อมูลที่ถูกป้อนเข้าไปในคำสั่ง ซึ่งหมายความว่า ความไม่แม่นยำใดก็ตามของข้อมูลจะส่งผลต่อผลลัพธ์ที่ได้จากการทำงานของ AI นอกเหนือจากนี้การคาดการณ์หรือการวิเคราะห์ของแบบจำลองจะไม่สอดคล้องกับผลลัพธ์ที่เกิดขึ้นจริง AI ได้รับการฝึกให้ทำงานที่กำหนดชัดเจน ไม่สามารถทำงานข้ามระบบได้ เช่น ระบบที่ทำหน้าที่เล่นโกะจะไม่สามารถเล่นไพ่หรือหมากรุกได้ เบื้องหลังของ AI ยังต้องมีมนุษย์คอยป้อนโปรแกรมคำสั่งเพื่อให้เกิดการพัฒนา กล่าวอีกนัยหนึ่ง ระบบเหล่านี้มีความเฉพาะเจาะจงเป็นอย่างมาก โดยมุ่งเน้นในการทำงานได้เพียงหนึ่งเดียวซึ่งห่างไกลจากพฤติกรรมของมนุษย์เป็นอย่างมาก

ถึงแม้ว่า AI จะถูกนำมาใช้อย่างแพร่หลายในโลกปัจจุบัน เทคโนโลยีเหล่านี้ได้เข้ามาเป็นส่วนหนึ่งที่เราเริ่มขาดไปไม่ได้โดยไม่รู้ตัว เข้ามาเป็นเครื่องมือช่วยทุ่นแรงบ้าง ช่วยลดระยะเวลาในการทำงานแบบเดิม รวมถึงช่วยยกระดับการทำงานให้มีประสิทธิภาพมากขึ้น และยังทดแทนความสามารถในทักษะด้าน Hard Skills ต่าง ๆ จนทำให้อาชีพบางอย่างหายไป และอีกไม่นานอีกหลายอาชีพจะถูกทดแทนด้วยเทคโนโลยี ด้วยเหตุผลเหล่านี้เองหากเรายังไม่มีข้อได้เปรียบมากกว่าเทคโนโลยีที่ถูกพัฒนาขึ้นอยู่ทุกวัน คงเป็นไปได้ยากที่เราจะอยู่รอดในการแข่งขันเพียง Hard Skills อย่างเดียว ดังนั้น สิ่งที่เทคโนโลยียังไม่สามารถทดแทนได้ในเร็วๆ นี้ คือเรื่อง Soft Skills ซึ่งเป็นลักษณะอุปนิสัย และทักษะความสามารถเชิงสมรรถนะ ที่ช่วยให้คนสามารถทำงานและสื่อสารกับผู้อื่น ได้อย่างมีประสิทธิภาพ ทักษะส่วนใหญ่ จำเป็นต้องอาศัยการเรียนรู้ แต่บางประเภท ก็เป็นสิ่งที่มีมาแต่กำเนิด นานมาแล้วมีการพิจารณาว่า Hard Skills เป็น “ทักษะด้านวิชาชีพ” และมองว่า Soft Skills เป็นเพียงข้อมูลเสริมในประวัติส่วนตัว แต่การศึกษาวิจัยของมหาวิทยาลัยบอสตัน มหาวิทยาลัยฮาวาร์ด และมหาวิทยาลัยมิชิแกนได้แสดงให้เห็นว่า ทักษะด้านการสื่อสารและการแก้ปัญหาช่วยเพิ่มผลผลิต และรักษาฐานลูกค้าได้ 12% และให้ผลตอบแทนในการลงทุน 250% แก่บริษัท และมีผลการศึกษาแสดงให้เห็นว่าผู้นำที่มี Soft Skills จะช่วยเพิ่มประสิทธิภาพในการทำงานเป็นทีม 30%

ในปัจจุบันนี้ ผู้เชี่ยวชาญด้านทรัพยากรบุคคลมักจะให้ความสำคัญกับ Soft Skills มากกว่า เมื่อต้องเลือกผู้สมัครที่เหมาะสม ตัวอย่าง Soft Skills เช่น การสื่อสารและปฏิสัมพันธ์กับผู้อื่น (Communication) การวิเคราะห์ และความคิดสร้างสรรค์ (Critical Thinking and Creativity) ความสามารถในการจัดการอารมณ์ (Emotional Intelligence) การจัดการความขัดแย้งและการแก้ปัญหา (Conflict Resolution and Problem-Solving) การจัดการบริหารเวลา (Management) และความสามารถในการตัดสินใจ (Decision Making) การทำงานกับผู้อื่นให้มีประสิทธิภาพ (Collaboration) ความสามารถในการปรับตัว ให้เข้ากับสถานการณ์และการเปลี่ยนแปลงที่เกิดขึ้น (Adaptability) Soft Skills เหล่านี้จะส่งผลทำให้เกิดงานใหม่ๆ ในช่วงที่ AI กำลังพัฒนา ตัวอย่างเช่น

1. ทักษะการวิเคราะห์และปรับใช้ข้อมูลอย่างมีประสิทธิภาพ เข้าใจโครงสร้างของข้อมูล และสามารถวิเคราะห์ข้อมูลเพื่อนำไปต่อยอดเชื่อมโยงได้ เนื่องจาก ในช่วงเวลานี้ AI จะทำหน้าที่รวบรวมและวิเคราะห์ข้อมูลใน Big Data ที่มีอยู่มากมาย มนุษย์จำเป็นต้องมีความรู้ในการนำข้อมูลมาทำการวิเคราะห์ให้เกิดประโยชน์ได้
2. ทักษะความคิดสร้างสรรค์ เป็นการนำข้อมูลต่างๆ ที่ได้ สร้างสรรค์ต่อยอดในการดำเนินธุรกิจ
3. ผู้จัดการประสานงานระหว่างมนุษย์และ AI (Man-Machine Teaming Manager)
4. ทักษะการบริหารจัดการคน เนื่องจากในอนาคตการทำงานเป็นทีมถือเป็นปัจจัยสำคัญ
5. ทักษะด้านการมีเหตุผลในการคิด เพื่อเสริมสร้างให้เกิดการคิดอย่างเป็นระบบ สามารถนำมาจัดวางเป็นโปรแกรมบนดิจิทัลต่อไปได้

ทั้งนี้ ในยุคที่ AI และหุ่นยนต์สามารถทำงานทดแทนตำแหน่งของมนุษย์ในอนาคต เราควรพัฒนาและเสริมทักษะในสิ่งที่ AI ไม่สามารถทำได้เพื่อเพิ่มโอกาสในการได้งาน หรือนำ AI มาใช้เป็นเครื่องมือเพื่อเพิ่มประสิทธิภาพ เพิ่มผลผลิต และลดขั้นตอนการทำงาน รวมไปถึงพัฒนาการบริการในและการขยายธุรกิจ ตลอดจนศึกษาเรียนรู้สิ่งใหม่ ๆ ที่เหมาะสมกับตัวเองแล้วนำความรู้ที่ได้ไปประยุกต์ใช้ให้เกิดประโยชน์ โดยตั้งเป้าหมายและผลกระทบในอนาคตเพื่อสร้างแรงจูงใจให้ดำเนินการพัฒนาทักษะอย่างมีประสิทธิภาพ

โอบนิธิ นพภา

ฝ่ายส่งเสริมการพัฒนากำลังคนดิจิทัล

สำนักงานส่งเสริมเศรษฐกิจดิจิทัล

**ที่มา :**

- https://www.depa.or.th/th/article-view/tech-series-artificial-intelligence-ai

- https://www.mckinsey.com/featured-insights/artificial-intelligence/notes-from-the-ai-frontier-modeling-the-impact-of-ai-on-the-world-economy

- https://www.sas.com/th\_th/insights/analytics/what-is-artificial-intelligence.html

- https://www.linkedin.com/pulse/artificial-intelligence-ai-vs-machine-learning-deep-natarajan-siva

- https://www.linkedin.com/pulse/top-soft-skills-2021-jenifer-lambert

- https://www.mckinsey.com/industries/public-and-social-sector/our-insights/defining-the-skills-citizens-will-need-in-the-future-world-of-work

**คำถามที่ 1 แบบเลือกตอบ**

 **คำถาม :**  จากบทความข้างต้น หลักในการเรียนรู้สร้างเทคโนโลยีปัญญาประดิษฐ์(AI) มีทั้งหมด 3 รูปแบบ ข้อใดกล่าวถูกต้องเกี่ยวกับหลักการ ?

1. Supervised Learning คือ การให้โมเดลหาคำตอบของปัญหาได้ด้วยตัวเอง หลังจากเรียนรู้จากชุดข้อมูลที่การแยก

ประเภทและการระบุข้อมูล เช่น สอนให้คอมพิวเตอร์จำแนกลักษณะของแมว

1. Unsupervised Learning ให้เครื่องคอมพิวเตอร์เรียนรู้ และหาความสัมพันธ์จากข้อมูลเอง โดยจะทำการจัดกลุ่ม

ข้อมูล Clustering ลักษณะเหมือนกันเข้าด้วยกัน เช่น แมวและหมามีสี่ขาเหมือนกัน

1. Reinforcement Learning คือ การเรียนรู้ที่ได้รับการกระตุ้นจากสิ่งแวดล้อม ผ่านการลองผิดลองถูกในระบบจำลอง

โดยกำหนดเงื่อนไขบางอย่างให้กับคอมพิวเตอร์ แล้วทำให้คอมพิวเตอร์เอาชนะหรือทำตามเงื่อนไขนั้นให้ได้

1. ถูกต้องทุกข้อที่กล่าวมา

**คำตอบ :** ข้อที่ 4 ถูกต้องทุกข้อที่กล่าวมา

กระบวนการอ่าน : รู้ตำแหน่งข้อสนเทศหรือบทความในบทอ่าน

สถานการณ์ : สาธารณะ

แหล่งที่มา : แหล่งข้อมูลเดียว

รูปแบบของเนื้อเรื่อง : แบบต่อเนื่อง

ประเภทของเนื้อเรื่อง : บอกเล่าอธิบายเหตุผล

ลักษณะข้อสอบ : แบบเลือกตอบ

ความสอดคล้องตัวชี้วัด : ท 1.1, ม. 1/2: จับใจความสำคัญจากเรื่องที่อ่าน

**คำถามที่ 2 แบบเลือกตอบเชิงซ้อน**

จากบทความ เรื่อง **การพัฒนาแบบก้าวกระโดดของปัญญาประดิษฐ์ ผลกระทบต่อแรงงาน จะต้องเรียนรู้อะไรถึงไม่ตกงาน** ข้อความเหล่านี้เป็นข้อเท็จจริง หรือความคิดเห็น จงเลือกข้อเท็จจริง หรือ ความคิดเห็น ในแต่ละข้อความ

|  |  |  |
| --- | --- | --- |
| **ข้อความนี้เป็นข้อเท็จจริง หรือความคิดเห็น** | **ข้อเท็จจริง** | **ความคิดเห็น** |
| ในบทความนี้ปัญญาประดิษฐ์ หรือ Artificial intelligence (AI) เป็นเทคโนโลยีการสร้างเครื่องจักรให้มีความฉลาดเหมือนมนุษย์ โดยใช้ ชุดของโค้ด เทคนิค อัลกอริทึม พัฒนาและเลียนแบบพฤติกรรมของมนุษย์ |  |  |
| ปัญญาประดิษฐ์ หรือ Artificial intelligence (AI) จะเข้ามามีบทบาทมากขึ้นในอนาคตจนทำให้อาชีพบ้างอาชีพหายไป และถูกทดแทนด้วยเทคโนโลยีนี้ |  |  |
| AI จะเข้ามาเป็นเครื่องมือช่วยทุ่นแรง ช่วยลดระยะเวลาในการทำงานแบบเดิม ยกระดับการทำงานให้มีประสิทธิภาพมากขึ้น โดยเรียนรู้จากข้อมูลที่ถูกป้อนเข้าไปในคำสั่งของระบบ AI |  |  |
| ปรากฎการณ์ที่เร่งให้AIเป็นกระแสของโลกคือ ChatGPT ซึ่งเป็นแชทบอทอัจฉริยะ พัฒนาโดยสตาร์ทอัพ Open AI โดยได้รับเงินสนับสนุนจาก Microsoft อีกทั้งยังมีความสามารถด้านต่างๆ โดยมีการประมวลผลด้านภาษาที่สละสลวย |  |  |
| จากบบทความนี้ทุกคนควรพัฒนาและเสริมทักษะในสิ่งที่AIไม่สามารถทำได้ เพื่อเพิ่มโอกาสในการได้งาน |  |  |

**เฉลย/แนวคำตอบ คำตอบที่ :** ข้อเท็จจริง , ความคิดเห็น , ข้อเท็จจริง , ข้อเท็จจริง , ความคิดเห็น

กระบวนการอ่าน : การประเมินและสะท้อนความคิดเห็นต่อบทอ่าน

สถานการณ์ : บริบทการอ่านเพื่อการศึกษา

แหล่งที่มา : เนื้อเรื่องเดียว

รูปแบบของเนื้อเรื่อง : แบบต่อเนื่อง

ประเภทของเนื้อเรื่อง : บอกเล่าอธิบายเหตุผล

ลักษณะข้อสอบ : เติมคำตอบ

ความสอดคล้องตัวชี้วัด : ท 1.1, ม. 1/2: จับใจความสำคัญจากเรื่องที่อ่าน

**คำถามที่ 3 แบบเติมคำตอบแบบปิด**

**คำถาม :** อ่านข้อความด้านล่างและใส่ตัวเลขตามลำดับเหตุการณ์ที่เกิดขึ้นในเรื่อง **การพัฒนา**

**แบบก้าวกระโดดของปัญญาประดิษฐ์ ผลกระทบต่อแรงงาน จะต้องเรียนรู้อะไรถึงไม่ตกงาน**

|  |  |
| --- | --- |
| **ข้อความ** | **ลำดับเหตุการณ์** |
| ทักษะการวิเคราะห์และปรับใช้ข้อมูลอย่างมีประสิทธิภาพ เข้าใจโครงสร้างของข้อมูล และสามารถวิเคราะห์ข้อมูลเพื่อนำไปต่อยอดเชื่อมโยงได้เนื่องจากในช่วงเวลานี้ AI จะทำหน้าที่รวบรวมและวิเคราะห์ข้อมูลใน Big Data ที่มีอยู่มากมายมนุษย์จำเป็นต้องมีความรู้ในการนำข้อมูลมาทำการวิเคราะห์ให้เกิดประโยชน์ได้ |  |
| ผู้จัดการประสานงานระหว่างมนุษย์และ AI (Man-Machine Teaming Manager) |  |
| ทักษะความคิดสร้างสรรค์ เป็นการนำข้อมูลต่างๆ ที่ได้ สร้างสรรค์ต่อยอดในการดำเนินธุรกิจ |  |
| ทักษะการบริหารจัดการคน เนื่องจากในอนาคตการทำงานเป็นทีมถือเป็นปัจจัยสำคัญ |  |
| ทักษะด้านการมีเหตุผลในการคิด เพื่อเสริมสร้างให้เกิดการคิดอย่างเป็นระบบ สามารถนำมาจัดวางเป็นโปรแกรม บนดิจิทัลต่อไปได้ |  |

**เฉลย/แนวคำตอบ คำตอบที่ :** 1 ,3, 2, 4, 5

กระบวนการอ่าน : การประเมินและสะท้อนความคิดเห็นต่อบทอ่าน

สถานการณ์ : บริบทการอ่านเพื่อการศึกษา

แหล่งที่มา : เนื้อเรื่องเดียว

รูปแบบของเนื้อเรื่อง : แบบต่อเนื่อง

ประเภทของเนื้อเรื่อง : บอกเล่าอธิบายเหตุผล

ลักษณะข้อสอบ : เติมคำตอบ

ความสอดคล้องตัวชี้วัด : ท 1.1, ม. 1/2: จับใจความสำคัญจากเรื่องที่อ่าน

**คำถามที่ 4 แบบเติมคำตอบแบบเปิด**

**คำถาม :** นักเรียนคิดว่าปัจจัยหรือเหตุผลใดที่ทำให้ปัญญาประดิษฐ์ (AI) เริ่มเข้ามามีความสำคัญกับสังคมโลกในปัจจุบัน ?

**เฉลย/แนวคำตอบ คำตอบที่ :** ปัจจัยที่ทำให้ AI มีความสำคัญคือ สามารถเรียนรู้ซ้ำๆ ผ่านข้อมูลจำนวนมหาศาล ทำงานได้รวดเร็ว มีประสิทธิภาพมากกว่ามนุษย์ เข้ามาเป็นเครื่องมือช่วยทุ่นแรงบ้าง ช่วยลดระยะเวลาในการทำงานแบบเดิม เพราะไม่มีความอคติและความเหนื่อยล้าในการทำงาน AI ถูกพัฒนาขึ้นอย่างก้าวกระโดด นอกจากนี้ยังมีการพัฒนา AI ให้มีความใกล้เคียงมนุษย์มากขึ้น ผ่านระบบ Natural Language Processing (NLP) โดยจะเป็นการวิเคราะห์เสียง เลียนแบบสีหน้าท่าทาง การแปลข้อความหรือคำพูด AI นำข้อมูลมาเขียนคำสั่งโปรแกรมและโมเดลและตรวจสอบความถูกต้องโดยการส่งค่าย้อนกลับ AI วิเคราะห์ข้อมูลจราจร และสภาพอากาศแบบเรียลไทม์ แนะนำเส้นทางและหลีกเลี่ยงเส้นทางจราจรหนาแน่น AI ยังมีความสามารถวิเคราะห์ จำแนกรูปภาพหรือวัตถุ จึงถูกนำมาใช้ในทางการแพทย์ ผ่านการหาเซลล์มะเร็งจากรูปภาพได้

กระบวนการอ่าน : การประเมินและสะท้อนความคิดเห็นต่อบทอ่าน

สถานการณ์ : บริบทการอ่านเพื่อการศึกษา

แหล่งที่มา : เนื้อเรื่องเดียว

รูปแบบของเนื้อเรื่อง : แบบต่อเนื่อง

ประเภทของเนื้อเรื่อง : บอกเล่าอธิบายเหตุผล

ลักษณะข้อสอบ : เติมคำตอบ

ความสอดคล้องตัวชี้วัด : ท 1.1, ม. 1/2: จับใจความสำคัญจากเรื่องที่อ่าน

**คำถามที่ 5 แบบเติมคำตอบแบบอิสระ**

**คำถาม :** นักเรียนเห็นด้วยหรือไม่กับประโยคที่ว่า **“ในยุคปัจจุบันคนส่วนใหญ่มักจะได้ยินคำพูดที่ว่า ปัญญาประดิษฐ์ หรือ AI จะเข้ามาแย่งอาชีพในอนาคต และจะทำให้คนตกงานเพิ่มยิ่งขึ้น ทำให้มนุษย์เงินเดือนหรือผู้มีอาชีพในสายงานที่จะถูกแทนที่”** จงอธิบายเป็นคำพูดของตนเอง

**เฉลย/แนวคำตอบ คำตอบที่ :** เห็นด้วยเพราะปัญญาประดิษฐ์ หรือ Artificial intelligence (AI) สามารถช่วยเป็นเครื่องมือในการทุ่นแรง ช่วยลดระยะเวลาในการทำงานแบบเดิมได้ เพราะสามารถเรียนรู้ซ้ำๆ ผ่านข้อมูลจำนวนมหาศาลได้ สามารถทำงานได้อย่างรวดเร็ว ไม่มีความอคติและความเหนื่อยล้าในการทำงาน รวมถึงช่วยยกระดับการทำงานให้มีประสิทธิภาพมากขึ้น อีกทั้งยังสามารถวิเคราะห์เสียง เลียนแบบสีหน้าท่าทางได้เหมือนกับมนุษย์ ความสามารถด้านต่างๆ โดยมีการประมวลผลด้านภาษาที่สละสลวย เช่น เขียนกลอน แต่งบทเพลง คิดไอเดียสำหรับคอนเทนต์ เป็นต้น และยังทดแทนความสามารถในทักษะด้าน Hard Skills ต่าง ๆ จนทำให้อาชีพบางอย่างหายไป และในอนาคตอีกหลายอาชีพจะถูกทดแทนด้วยเทคโนโลยีนี้ได้

กระบวนการอ่าน : การประเมินและสะท้อนความคิดเห็นต่อบทอ่าน

สถานการณ์ : บริบทการอ่านเพื่อการศึกษา

แหล่งที่มา : เนื้อเรื่องเดียว

รูปแบบของเนื้อเรื่อง : แบบต่อเนื่อง

ประเภทของเนื้อเรื่อง : บอกเล่าอธิบายเหตุผล

ลักษณะข้อสอบ : เติมคำตอบ

ความสอดคล้องตัวชี้วัด : ท 1.1, ม. 1/2: จับใจความสำคัญจากเรื่องที่อ่าน